Предложение за РЕШЕНИЕ НА СЪВЕТА за установяване на позицията, която да се заеме от името на Европейския съюз в рамките на Комитета по държавните поръчки относно присъединяването на Нова Зеландия към Споразумението за държавните поръчки /* COM/2014/0574 final - 2014/0264 (NLE) */





ОБЯСНИТЕЛЕН МЕМОРАНДУМ 1. Въведение На 28 септември 2012 г. Нова Зеландия подаде заявление за присъединяване към Споразумението за държавните поръчки на СТО („Споразумение за държавните поръчки“). Нова Зеландия обяви намерението си да завърши процеса по присъединяването си във връзка с изменения текст на Споразумението за държавните поръчки (текстът бе приет от страните на 30 март 2012 г., а от страна на ЕС споразумението бе сключено с решение на Съвета от 3.12.2013 г.[1]). По отношение на Съюза измененото Споразумение за държавните поръчки влезе в сила на 6 април 2014 г. Комисията води преговорите от името на Съюза по редица задължения за отваряне на пазара, представяни от Нова Зеландия както по време на двустранни срещи, така и в рамките на Комитета по държавните поръчки към Световната търговска организация („Комитета по държавните поръчки“). Впоследствие на 21 юли 2014 г. Нова Зеландия представи своето окончателно предложение. По-долу е представено обобщение на окончателното предложение на Нова Зеландия и неговата оценка, изготвена от Комисията. 2. Обобщение на условията за присъединяване на Нова Зеландия към Споразумението за държавните поръчки Окончателно предложение на Нова Зеландия Задължения във връзка с достъпа до пазара (субекти, стоки, услуги и строителни услуги, попадащи в обхвата) Субекти Субектите на държавното управление на Нова Зеландия — на равнище централно държавно управление има цяла поредица субекти, които упражняват публична власт в различна степен. Сред тях са стандартните министерства,ръководени от министрите, както и различните форми на „Субекти на Короната“ — категория, с която се обозначават различни видове субекти, извършващи дейност от името на Короната за правителството и изпълняващи различни публични функции, например в областта на здравеопазването, образованието, туризма и социалните жилища. В другия край на спектъра се намират притежаваните от държавата предприятия („държавни предприятия“), които представляват дружества с ограничена отговорност или корпорации, извършващи дейност като търговски дружества. В приложение 1 („Субекти на централното управление“) към предложението на Нова Зеландия са включени нейните основни министерства и департаменти. Нова Зеландия се съгласи да уточни в бележка, че са обхванати и субектите, подчинени на изброените в приложение 1. В приложение 2 („Субекти на регионалното и местното управление“) Нова Зеландия включва повечето регионални здравни съвети, които представляват субекти на Короната и отговарят за предоставянето или финансирането на предоставянето на здравни услуги в рамките на своите териториални области, както и субектите, които извършват доставки за тях. Освен това Нова Зеландия се съгласи да включи в обхвата на предложението си най-големите градски съвети — на градовете Окланд, Уелингтън и Крайстчърч, както и регионалните съвети, обхващащи население над 250 000 души. В обхвата са включени и „безвъзмездните средства с изискване за спазване на условията и надолу по веригата“ (това означава, че когато централните агенции предоставят безвъзмездни средства, те могат да поискат от получателя на средствата да прилага изискванията за възлагане на обществената поръчка „надолу по веригата“). Предвидено е градските и регионалните съвети да бъдат включени в обхвата по отношение на възлагането на поръчки за стоки, услуги и строителни услуги, свързани с транспортни проекти, финансирани изцяло или частично от транспортната агенция на Нова Зеландия, когато общата стойност на проекта надвишава съответните приложими прагове за стоки, услуги и строителни услуги. В приложение 3 („Други субекти“) Нова Зеландия включва 14 субекта на Короната, които извършват дейност в различни сфери, в т.ч. туризъм, авиация, образование и транспорт. Освен това Нова Зеландия прие да предложи и четири държавни предприятия от сектора на комуналните услуги в областта на въздухоплаването, метеорологичните услуги, железопътния транспорт и енергетиката (Airways Corporation of New Zealand Limited, Meteorological Service of New Zealand Limited, KiwiRail Holdings Limited и Transpower New Zealand Limited). Това са държавните предприятия, за които е установено, че работят в условията на монопол. Стоки Нова Зеландия поема задължението да включи в обхвата възлагането на поръчки за всички стоки от попадащите в обхвата субекти. Услуги Нова Зеландия предлага да включи в обхвата много широка гама услуги, а именно — всички услуги от попадащите в обхвата субекти, с някои много специфични изключения (за научноизследователски дейности, услуги във връзка с общественото здраве, образователни и социални услуги). Строителни услуги Нова Зеландия предлага всички услуги, включени в раздел 51 от Централната класификация на продуктите, каквато е обичайната практика на всички страни по Споразумението за държавните поръчки. Прагове Нова Зеландия прилага прагове за стоки, услуги и строителни услуги съгласно обичайната практика на страните по Споразумението за държавните поръчки. Законодателство на Нова Зеландия Рамката за обществените поръчки на Нова Зеландия не е дискриминационна. Тя не съдържа разпоредби, с които на националните доставки и доставчици се предоставя по-благоприятно третиране от предоставяното на чуждестранните доставчици или доставки. Законодателството на Нова Зеландия в областта на обществените поръчки е отворено, прозрачно и недискриминационно в съответствие с изискванията на Споразумението за държавните поръчки. Оценка на предложението на Нова Зеландия, изготвена от Комисията Нова Зеландия отваря широко своя пазар на обществени поръчки за всички страни по Споразумението за държавните поръчки. Нейното предложение по отношение на субектите, стоките и услугите и строителните услуги е всеобхватно, а законодателството ѝ — недискриминационно. Освен това Нова Зеландия не поддържа никакви специални ограничения срещу никоя от страните по Споразумението за държавните поръчки. Като се има предвид обаче, че макар и значителен, обхватът на Нова Зеландия не е пълен, би било целесъобразно да се въведат някои специфични ограничения или изключения от достъпа до пазара на обществени поръчки на Съюза (спрямо Нова Зеландия), каквато е била практиката на ЕС в миналото за някои страни по Споразумението за държавните поръчки, предлагащи само частичен обхват. Специфичните ограничения, които биха представлявали част от условията за присъединяване на Нова Зеландия към Споразумението за държавните поръчки и трябва да бъдат приети от Комитета по държавните поръчки, са следните: · Приложение 1, раздел 2 (възлагащи органи на централното държавно управление на държавите членки на ЕС), точка 3: Нова Зеландия ще бъде добавена към списъка на страните по Споразумението за държавните поръчки, които имат достъп до възлагането на поръчки на по-малко възлагащи органи на равнище централно държавно управление, отколкото останалите страни по Споразумението за държавните поръчки. · Приложение 2, бележки към приложение 2, бележка 1: ЕС няма да предлага на Нова Зеландия възлагането на поръчки от местни възлагащи органи (административни единици, попадащи в класификацията NUTS 3 съгласно Регламент (ЕО) № 1059/2003[2], с неговите изменения, и от по-малки административни единици). Административни единици, попадащи в класификацията NUTS 1 и NUTS 2 съгласно Регламент (ЕО) № 1059/2003: възлагането на поръчки от възлагащите органи на административни единици, попадащи в класификацията NUTS 1 и NUTS 2, няма да бъде предлагано на Нова Зеландия, освен когато възлагането от тяхна страна на поръчки за проекти в областта на градския транспорт попада в обхвата на приложение 3 от списъка за ЕС в рамките на Споразумението за държавните поръчки. В приложение 3 на Нова Зеландия ще бъде предложено само възлагането на поръчки от административните единици, изброени в класификацията NUTS 1 и NUTS 2 и работещи в областта на градския транспорт (и по-специално дейността „предоставяне или експлоатирането на мрежи, които обслужват обществеността в областта на градския железопътен транспорт, автоматизирани транспортни системи, трамвайния, тролейбусния, автобусния транспорт или въжени линии“, посочена в буква д) от приложение 3 към списъка за ЕС в рамките на Споразумението за държавните поръчки). · Приложение 3, бележки към приложение 3, бележка 6: На Нова Зеландия ще бъде предложен по-ограничен обхват за субектите на регионалното и местното управление. На нея ще бъде предлагано само възлагането на поръчки от административните единици, изброени в класификацията NUTS 1 и NUTS 2, във връзка с градския транспорт (и по-специално дейността, посочена в буква д) от приложение 3 към списъка за ЕС в рамките на Споразумението за държавните поръчки). Освен това ЕС няма да предлага на Нова Зеландия възлагане на поръчки от субекти, чиято дейност е в областта на питейната вода, на морските или вътрешните пристанища или другите терминал и на предоставянето на летищни или други транспортни терминали на въздушни превозвачи. В случай че друга страна по Споразумението за държавните поръчки пожелае да включи специални изключения от неговия обхват спрямо Нова Зеландия, това също ще бъде отразено при заседанието на Комитета по държавните поръчки относно условията за присъединяване на Нова Зеландия. Следва да се отбележи обаче, че всички специфични за Нова Зеландия ограничения или изключения от обхвата на Споразумението за държавните поръчки, наложени от дадена страна по него, няма да засегнат изложеното по-горе окончателно предложение на Нова Зеландия, нито предложените специфични резерви на ЕС или договорения по взаимно споразумение обхват между настоящите страни по Споразумението за държавните поръчки. 3. ПРАВНИ ЕЛЕМЕНТИ НА ПРЕДЛОЖЕНИЕТО Преразгледаната редакция на Споразумението за държавните поръчки включва разпоредба относно присъединяването. В член XXII, параграф 2 от Споразумението за държавните поръчки се предвижда, че всеки член на СТО може да се присъедини към Споразумението за държавните поръчки при условията, които ще се приемат между този член и страните и ще се посочат в решение на Комитета по държавните поръчки. Условията за присъединяването на Нова Зеландия ще бъдат изложени в решение на Комитета по държавните поръчки, което се очаква да бъде прието през втората половина на 2014 г. Решението ще включва окончателното предложение на Нова Зеландия за достъп до нейния пазар на обществени поръчки (което с присъединяването на Нова Зеландия ще стане част от допълнение I към Споразумението за държавните поръчки), както и всички специални условия във връзка с присъединяването, поискани от други страни по Споразумението за държавните поръчки. Решението ще бъде прието с консенсус в рамките на Комитета по държавните поръчки. В член 218, параграф 9 от Договора за функционирането на Европейския съюз се предвижда, че когато дадено решение с правна сила трябва да бъде взето в рамките на орган, създаден с международно споразумение, Съветът, по предложение на Комисията, следва да приеме решение за установяване на позицията, която да се заеме от името на Съюза. Решението на Комитета по държавните поръчки, в което ще бъдат определени условията за присъединяването на Нова Зеландия, попада в приложното поле на член 218, параграф 9 от ДФЕС, тъй като решението се взема в рамките на орган, създаден с международно споразумение, и ще има правни последици. 4. ПРЕПОРЪКА Очаква се присъединяването на Нова Зеландия към Споразумението за държавните поръчки да има особено положителен принос за отварянето в още по-голяма степен в международен план на пазарите на обществени поръчки чрез увеличаването на броя на страните по посоченото споразумение и насърчаването по този начин на други държави да се присъединят към него. Комисията препоръчва предложението на Нова Зеландия да бъде прието, при условие че бъдат спазени посочените по-горе ограничения в обхвата на Съюза по отношение на Нова Зеландия. Съответно се предлага да бъде разрешено на Комисията да представи позицията на Съюза в рамките на Комитета по държавните поръчки в подкрепа на присъединяването на Нова Зеландия, при условие че бъдат спазени посочените по-горе ограничения, която да бъде отразена в решението на Комитета по държавните поръчки относно присъединяването на Нова Зеландия. 2014/0264 (NLE) Предложение за РЕШЕНИЕ НА СЪВЕТА за установяване на позицията, която да се заеме от името на Европейския съюз в рамките на Комитета по държавните поръчки относно присъединяването на Нова Зеландия към Споразумението за държавните поръчки СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него, като взеха предвид предложението на Европейската комисия, като има предвид, че: (1) На 28 септември 2012 г. Нова Зеландия подаде заявление за присъединяване към Споразумението за държавните поръчки („Споразумение за държавните поръчки“). (2) Задълженията на Нова Зеландия във връзка с обхвата са определени в нейното окончателно предложение, което е представено на страните по Споразумението за държавните поръчки на 21 юли 2014 г. (3) Макар и обстойно, предложението на Нова Зеландия не предлага пълен обхват. Поради това е целесъобразно да се въведат определени изключения от обхвата на Съюза специално по отношение на Нова Зеландия. Тези специални изключения, посочени в приложението към настоящото решение, ще бъдат част от условията за присъединяване на Нова Зеландия към Споразумението за държавните поръчки и ще бъдат отразени в решението, прието от Комитета по държавните поръчки („Комитета по държавните поръчки“) относно присъединяването на Нова Зеландия. (4) Очаква се присъединяването на Нова Зеландия към Споразумението за държавните поръчки да има положителен принос за отварянето в още по-голяма степен и в международен план на пазарите на обществени поръчки. (5) В член XXII, параграф 2 от Споразумението за държавните поръчки се предвижда, че всеки член на СТО може да се присъедини към Споразумението при условията, които ще се приемат между този член и страните и ще се посочат в решение на Комитета по държавните поръчки. (6) Поради това е необходимо да се установи позиция, която да се заеме от името на Съюза в рамките на Комитета по държавните поръчки във връзка с присъединяването на Нова Зеландия, ПРИЕ НАСТОЯЩОТО РЕШЕНИЕ: Член 1 Позицията, която да се заеме от името на Европейския съюз в рамките на Комитета по държавните поръчки, е присъединяването на Нова Зеландия към Споразумението за държавните поръчки да се одобри, при условие че бъдат спазени конкретните условия във връзка с присъединяването, установени в приложението към настоящото решение. Член 2 Настоящото решение влиза в сила в деня на приемането му. Съставено в Брюксел на […] година. За Съвета Председател [1] Решение на Съвета от 2 декември 2013 г. относно сключването на Протокола за изменение на Споразумението за държавните поръчки, OВ L 68, 7.3.2014 г., стр. 1. [2] Регламент (ЕО) № 1059/2003 на Европейския парламент и на Съвета от 26 май 2003 г. за установяване на обща класификация на териториалните единици за статистически цели (NUTS) (ОВ L 342, 21.6.2003 г., стр. 1). ПРИЛОЖЕНИЕ УСЛОВИЯ НА ЕС ПО ОТНОШЕНИЕ НА ПРИСЪЕДИНЯВАНЕТО НА НОВА ЗЕЛАНДИЯ КЪМ СПОРАЗУМЕНИЕТО ЗА ДЪРЖАВНИТЕ ПОРЪЧКИ При присъединяването на Нова Зеландия към Споразумението за държавните поръчки в допълнение I, приложение 1 относно Европейския съюз, раздел 2 (Възлагащи органи от централното управление на държавите — членки на ЕС) точка 3 да се чете, както следва: „3. За стоки, услуги, доставчици и доставчици на услуги от Съединените щати, Канада, Япония, Хонконг, Китай, Сингапур, Корея, Армения, отделната митническа територия на Тайван, Пенгу, Кинмен и Матцу и Нова Зеландия — процедури за възлагане от следните възлагащи органи на централното управление, при условие че не са отбелязани със звездичка.“ При присъединяването на Нова Зеландия към Споразумението за държавните поръчки в приложение 2, бележка 1 от бележките към същото приложение от допълнение I относно Европейския съюз след буква д) се включват следните букви: „е) възлагане на поръчки от местни възлагащи органи (възлагащи органи на административните единици, изброени в класификацията NUTS 3, и по-малките административни единици, както е посочено в Регламент № 1059/2003 (със съответните изменения), за стоки, услуги, доставчици и доставчици на услуги от Нова Зеландия; ж) възлагане на поръчки от възлагащи органи на административните единици, изброени в класификациите NUTS 1 и 2, както е посочено в Регламент № 1059/2003 (със съответните изменения), за стоки, услуги, доставчици и доставчици на услуги от Нова Зеландия, освен когато техните поръчки попадат в обхвата на приложение 3 относно ЕС.“ При присъединяването на Нова Зеландия към Споразумението за държавните поръчки в приложение 3, бележка 6 от бележките към същото приложение от допълнение I относно Европейския съюз след буква н) се включват следните букви: „о) възлагане на поръчки от възложители, извършващи дейност в областта на производството, преноса или разпределянето на питейна вода, попадащи в обхвата на настоящото приложение, по отношение на доставки, услуги или доставчици на услуги от Нова Зеландия; п) възлагане на поръчки от възложители, извършващи дейност в областта на летищните съоръжения, попадащи в обхвата на настоящото приложение, по отношение на доставки, услуги и доставчици на услуги от Нова Зеландия; р) възлагане на поръчки от възложители, извършващи дейност в областта на морските или вътрешните пристанища или други терминали, попадащи в обхвата на настоящото приложение, по отношение на доставки, услуги и доставчици на услуги от Нова Зеландия; с) възлагане на поръчки от регионални или местни възлагащи органи, извършващи дейност в областите, попадащи в обхвата на настоящото приложение, по отношение на доставки, услуги и доставчици на услуги от Нова Зеландия, с изключение на възлагането на поръчки от възлагащите органи на административните единици, изброени в класификациите NUTS 1 и 2, както е посочено в Регламент № 1059/2003 (със съответните изменения), извършващи дейност в областта на градския железопътен транспорт, автоматизираните транспортни системи, трамвайния, тролейбусния, автобусния транспорт и въжените линии.“